
Театрым теухуауэ
Адыгей.Республикэм и Лъэпкъ театрыр илъэс 80 щрикъум ирихьэлIэу 2016 гъэм и кIэм Адыгейм и тхылъ тедзапIэм къыщыдэкIащ «Адыгэ лъэпкъ театрэм идышъэ кIэн» тхылъыр.
Тхылъым щызэхуэхьэсащ адыгеибзэкIэ зэдзэкIа, илъэс зэхуэмыдэхэм Адыгейм и Лъэпкъ театрым игъэува пьесэхэм ящыщу 9. Театр гъуазджэм дихьэххэр мы тхылъым и фIыгъэкIэ адыгеибзэкIэ еджэфынущ Брехт Бертольд, Гоголь Николай, Шекспир Уильям, Чехов Антон, Джюдженоглу Тунджер, Лопе де Вегэ, Гарсиа Лоркэ сымэ я пьесэхэм. Ахэр зэрадзэкIащ Бэрэныкъуэ Чатибэ, Къуиикъуэ Налбий, Бэрэздж-Кушу Светланэ, ШащIэ Къазбэч, Емыжь Мулиат сымэ.
ХьэрычэтыщIэхэм дэIэпыкъунущ
Къэрэшей-Шэрджэс. 2017 гъэм республикэм и щыхьэр Черкесск къалэм къыщызэIуахынущ хьэрычэтыщIэхэм щадэIэпыкъу IуэхущIапIэ. Абы чэнджэщ щагъуэтынущ хьэрычэтыщIэ псоми.
Республикэм и Iэтащхьэм и пресс-IуэхущIапIэм и лэжьакIуэм щыгъуазэ дызэрищIамкIэ, республикэм экономикэ зыужьыныгъэмкIэ и министр НэкIуэху Алий УФ-м Экономикэ зыужьыныгъэмкIэ и министерствэм щыпхигъэкIащ (мы гъэм щIышылэм и 16-м) КъШР-м ХьэрычэтыщIэхэм щадэIэпыкъун IуэхущIапIэ къыщызэIухыным теухуа и проектыр.
Министрым къызэрыхигъэщащи, хьэрычэтыщIэ IэнатIэ цIыкIумрэ курытымрэ пэрытхэм ядэIэпыкъунущ щIэныгъэфI зиIэ IэщIагъэлIхэр. 2017 гъэм КъШР-м щаублэнущ щIыпIэхэр зыхуей хуэгъэзэнымрэ щэнхабзэм зегъэужьынымрэ теухуауэ яубзыхуа IуэхугъуиплI.
УЭРДОКЪУЭ Женя.
